ML พุ่งเกือบ 10% หลังมีข่าวกลุ่มทุนใหม่เตรียมทำบิ๊กล็อต-SAWAD สนใจซื้อ
ML พุ่งเกือบ 10% หลังมีข่าวกลุ่มทุนใหม่เตรียมทำบิ๊กล็อต-SAWAD สนใจซื้อ ณ เวลา 10.58 น.อยู่ที่ 2.64 บาท บวก 0.22 หรือ 9.09% มูลค่าการซื้อขาย 142.90 ล้านบาท
27 เม.ย. 2558

ผู้สื่อข่าวรายงานว่า ราคาหุ้น บริษัท ไมด้า ลิสซิ่ง จำกัด (มหาชน) หรือ ML ณ เวลา 10.58 น.อยู่ที่ 2.64 บาท บวก 0.22 หรือ 9.09% โดยเปิดตลาดที่ 2.60 บาท ปรับตัวขึ้นแตะระดับสูงสุดที่ 2.74 บาท ปรับตัวลงแตะระดับต่ำสุดที่ 2.58 บาท มูลค่าการซื้อขาย 142.90 ล้านบาท
โดยปัจจัยที่คาดว่าส่งผลให้ราคาหุ้นปรับตัวขึ้น คาดว่ามาจากหนังสือพิมพ์รายงานเช้าวันนี้ว่า เมื่อวันที่ 23 เมษายน 2558 ที่ประชุมสามัญผู้ถือหุ้นประจำปี 2558 ของบริษัท ไมด้า แอสเซ็ท กัด (มหาชน) มีมติเห็นชอบให้ขายหุ้นไมด้า ลิสซิ่ง หรือ ML ทั้งหมด 454,740,000 หุ้น ให้แก่ผู้ที่สนใจ โดยแหล่งข่าวจากตลาดทุน เผยว่า จะมีการทยอยซื้อขายหุ้น ML แบบบิ๊กล็อต หลังวันที่ 30 เมษายนนี้ จากกลุ่มนักลงทุนใหม่ที่เข้ามาก่อนหน้านี้ ได้แก่ กลุ่มของนายจเรศักดิ์ ที่ราคาเฉลี่ยหุ้นละประมาณ 3.0 บาท จากก่อนหน้านี้ที่เข้ามาซื้อในราคาเฉลี่ยที่ 2.9 บาท
นอกจากนี้ผู้บริหารบริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD มีความสนใจที่จะซื้อหุ้น บริษัท ไมด้า ลิสซิ่ง จำกัด (มหาชน) หรือ ML เช่นกัน ซึ่งขณะนี้อยู่ระหว่างการเจรจากับบริษัท ไมด้า แอสเซ็ท ผู้ถือหุ้นใหญ่ เพื่อนำไปขยายธุรกิจลิสซิ่งของบริษัท นอกเหนือจากการเปิดสาขาใหม่
วันที่ 23 เมษายน ที่ประชุมสามัญผู้ถือหุ้นประจำปี 2558 ของบริษัท ไมด้า แอสเซ็ท จำกัด (มหาชน) มีมติอนุมัติให้บริษัทเข้าทำรายการจำหน่ายเงินลงทุนทั้งหมดใน บริษัท ไมด้า ลิสซิ่ง จำกัด (มหาชน) (“ML”) ซึ่งเป็นบริษัทย่อย ซึ่งปัจจุบันถือหุ้นจำนวน 413,400,000 หุ้น มูลค่าที่ตราไว้หุ้นละ 0.50 บาท คิดเป็นสัดส่วนร้อยละ 46.98 ของทุนที่ชำระแล้ว
และหุ้นปันผลที่จะได้รับจำนวน 41,340,000หุ้น รวมทั้งหมดเป็น 454,740,000 หุ้น ให้แก่นักลงทุนที่สนใจ และ/หรือขายในตลาดหลักทรัพย์แห่งประเทศไทย โดยมีเงื่อนไขราคาไม่ต่ำกว่าหุ้นละ 2.20 บาท หรือคิดเป็นมูลค่าขั้นต่ำ 1,000,428,000 บาท โดยกำหนดระยะเวลา 1 ปี นับจากวันประชุมสามัญผู้ถือหุ้นประจำปี 2558